Dragi učenici, roditelji, djelatnici,

da je danas „normalan dan“ u „normalnom vremenu“ svi bismo nabacili najbolju odjevnu kombinaciju i cijelo jutro popravljali frizure uz neizostavnu tremu zbog priredbe koju smo pripremali, ponavljali tekstove, pjesme, plesove, trudili se do iznemoglosti ne bi li izvedba bila savršena, a uvijek je i bila.

Nakon generalnih proba u kojima smo se svi nadglasavali , izazivali jedni druge neobičnim idejama koje će našu točku učiniti zvijezdom priredbe, uz mali osjećaj nezadovoljstava izvedenim, trema je rasla i držala nas do tog dana, Dana škole.

Natjecateljski duh osjetio se danima prije i zavladao hodnicima Škole dok su se vješto planirale strategije za utakmice sportskih susreta kojima smo Školi poželjeli sretan rođendan.

Ove smo se godine, nažalost, preselili u virtualni svijet za kojeg ne mogu reći da je loš, samo drugačiji i nadam se nikada neće zamijeniti našu stvarnost. Virtualno ne mogu vidjeti osjećaje osmaša koji se nalaze na pragu završetka jedne životne faze, vjerujem da je uzbuđenje začinjeno tugom jer napuštaju svoje prijatelje i svijet koji su poznavali, započinju jednu novu priču i izabiru kojim će putem krenuti. Svaka promjena je teška i svaki izbor donosi odgovornost, vjerujem u vaš odabir kakav god bio, u ime Škole čijim ste dijelom bili godinama, u kojoj ste bili i najsretniji i najtužniji i najljući, želim vam sreću na odabranom putu i, kao svaka prethodna generacija, postat ćete mi dijelom lijepe uspomene.

Virtualno ne mogu doživjeti tugu četvrtih razreda koji će kročiti na novu stepenici svog školskoga puta, oprostiti se s učiteljima koji su im se, htjeli ne htjeli, uselili u obitelji i srca, ne mogu vidjeti sjetu učitelja koji ispraćaju još jednu generaciju, a svaka je posebna i svaka se pamti…

Nema usplahirenosti, nema osmjeha kojima učenici pozdravljaju roditelje koji zauzimaju svoje mjesto u gledalištu, strpljivo čekajući da njihovo dijete najsavršenije izvede pripremljenu točku.

Na ovom rođendanu Škole nema gostiju koji su došli proslaviti s nama poseban dan, školska vijećnica je utihnula, utihnuli su hodnici, školsko dvorište…rado bih vas sve telepotrirala i napunila Školu da s njom proslavimo naš zajednički dan, Dan OŠ Voćin.

Želje uglavnom nikada ne idu ruku pod ruku s mogućnostima i budući da vas ne mogu telepotirati, mogu vas zamoliti da se na trenutak mislima preselite u našu Školu, sjetite se najsmješnijeg događaja i osmjeh, koji vam se upravo pojavio na licu, zapakirate u dobru želju i pošaljete Školi za rođendan.

Budući da rukovanje u ovim vremenima nije prihvatljiv oblik ponašanja i nisam u mogućnosti na školskoj priredbi zahvaliti svima koji su uložili trud kako bi naša Škola bila mjesto kojeg će se učenici sjećati s veseljem u srcu, na ovaj način zahvaljujem roditeljima koji su nam podrška. Znam da je ova školska godina i za njih bila turbulentno i zahtjevno razdoblje u kojem su morali balansirati između svojih i obveza svoje djece. Vjerujem da nam iduća školska godina neće prirediti nove virtualne izazove, a do tada hvala svima koji su na bilo koji način pomogli stvaranju boljih uvjeta za naše učenike, hvala udrugama, načelniku, vijeću roditelja, školskom odboru, vijeću učenika, osnivaču…

Veeeliko hvala djelatnicima škole, trebalo je u ovo neobično vrijeme zadržati zdrav razum i u kratkom se vremenu prilagoditi novonastaloj situaciji. Koliko god nije bilo lako, toliko su me i oduševili ljudi koji su se uhvatili u koštac s digitalnom tehnologijom i, bez obzira na godine, odvažili se zaploviti nekim sasvim drugim vodama.

Dragi svi, sretan nam Dan škole…gdje god bili…

Nedostajete….

 vaša ravnateljica